《送涪守何常卿十六韵》
宋代·冯时行

一时周屏翰，千载汉循良。
宠渥分民社，疲羸赖纪纲。
洪恩随雨分，令问与风翔。
日月流年驶，江山别恨长。
已闻谈旧政，方改视新章。
贱子千官底，曾依数仞墙。
迂愚真滥吹，浩荡实包荒。
倦鸟栖林樾，哀鸿顾稻梁。
一廛联户版，余惠及耕桑。
迨此徵黄速，还闻惜寇忙。
江云牙行旆，峡树远归樯。
亟欲承颜面。於正写肺肠。
麦秋驱病马，山雨绝横塘。
意去如飞鸟，身留类触羊。
登临空怅望，竚立更凄凉。
眷注期公久，趋瞻预可量。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。